The Doors
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Doors var ei amerikansk rockegruppe som spilte en unik blanding av elektrisk blues, rock, psykedelia og pop, anført av den karismatiske vokalisten Jim Morrison, Ray Manzareks stemningsfulle farfisaorgel og Robby Kriegers jazzinfluerte gitarspill. De rakk å gi ut sju album og få mye suksess på bare fire år.
De ble dannet i Los Angeles i 1965 av vokalisten Jim Morrison (1943–1971), keyboardisten Ray Manzarek (1939-2013), gitaristen Robby Krieger (født 1946) og trommeslageren John Densmore (født 1944). Manzarek spilte også bass, med sitt orgels basspedaler.Morrisons provoserende tekster og sceneopptreden vakte oppsikt, og etter gjennombruddet med den store hiten Light My Fire i 1967 var gruppa et av de største navnene i amerikansk rock. Deres posisjon ble befestet på albumene The Doors (1967), Strange Days (1967), Waiting For The Sun (1968), The Soft Parade (1969), Morrison Hotel (1970), Absolutely Live (1970) og L.A. Woman (1971).I 1971 tok Morrison en pause og reiste til Paris, der han døde av et hjerteinfarkt som følge av flere års voldsomt alkoholforbruk. Bandet hadde seks Topp 30-hits i USA, hvor platene deres solgte best: Light My Fire, People Are Strange og Love Me Two Times i 1967, Touch Me i 1969 og Love Her Madly og Riders On The Storm i 1971.The Doors fortsatte som trio, men etter albumene Other Voices (1971) og Full Circle (1972) ble de oppløst i 1973. I 1978 ble bandet samlet igjen for å spille inn musikk til et bånd der Morrison leste egne dikt, noe som resulterte i albumet An American Prayer. De har siden oppnådd status som noe av en «kultgruppe», og platene deres har fortsatt å selge. Denne statusen ble underbygd av en biografi om Morrison, No One Here Gets Out Alive (1980), skrevet av Jerry Hopkins og manageren Danny Sugerman, og av Oliver Stones film The Doors (1991), som var basert på boka. I 2009 kom den kritikerroste dokumentarfilmen When You're Strange.I 1993 ble Doors innvalgt i Rock and Roll Hall of Fame og opptrådte med Eddie Vedder (Pearl Jam) som gjestevokalist. I 1995 spilte de tre originalmedlemmene inn tre bonuskutt til cd-utgaven av An American Prayer. I 2000 holdt de en konsert for VH-1 Storytellers, forsterket av diverse gjestevokalister.I 2002 spilte Manzarek og Krieger sammen med Ian Astbury (fra The Cult) og trommeslageren Stewart Copeland (fra The Police) under navnet The Doors of the 21st Century. Densmore saksøkte bandet og fikk i 2005 en rettslig kjennelse som hindret de andre i å bruke Doors-navnet. Manzarek og Krieger turnerte under navnet Riders On The Storm fram til 2008. Les mer i Store norske leksikon rock psykedelisk musikk Eksterne lenker The Doors